b'\n_START_ARTICLE_\nProteasom\n_START_PARAGRAPH_\nProteas\xc3\xb3m je ime za velike proteinske komplekse v celi\xc4\x8dni citoplazmi in jedru, ki so sposobni razgrajevati proteine, ki so po\xc5\xa1kodovani ali celici niso ve\xc4\x8d potrebni. V celici predstavljajo 1\xc2\xa0% vseh celi\xc4\x8dnih proteinov._NEWLINE_Proteinski kompleks ima obliko sod\xc4\x8dka, ki ga na obeh straneh pokrivata kapi. Razgradnja proteinov poteka v notranjosti sod\xc4\x8dka, kjer so razme\xc5\xa1\xc4\x8dena aktivna mesta encimskih podenot. Nastajajo peptidi, dolgi ve\xc4\x8dinoma okrog 7 aminokislinskih ostankov, ti pa se izlo\xc4\x8dijo iz sod\xc4\x8dka. Obe kapi imata regulacijsko vlogo in omogo\xc4\x8data prepoznavanje proteinov, namenjenih za razgradnjo, po drugi strani pa povzro\xc4\x8data njihovo delno razvitje, saj je vstop v sod\xc4\x8dkasti del tako ozek, da skozenj ne morejo prodreti normalno zviti proteini. Signal za razgraditev v proteosomu je na protein zaporedno vezanih ve\xc4\x8d molekul ubikvitina._NEWLINE_Pri zdravljenju rakastih obolenj je proteasom primerno tar\xc4\x8dno mesto za delovanje zdravil proti raku, saj je rast tumorja odvisna tudi od razgradnje proteinov, ki nadzirajo in po potrebi ustavijo delitve celic. Bortezomib, proteasomski inhibitor, ki se v ZDA uporablja za zdravljenje multiplega mieloma oz. plazmacitoma in velikoceli\xc4\x8dnega limfoma, je bilo prvo tovrstno zdravilo.'